पुणे वारियर्स को मिली लगातार पांचवीं हार  
शानदार फार्म में चल रहे कोहली के आक्रामक अर्द्धशतक के दम पर रॉयल चैलेंजर्स ने पुणे वारियर्स को आईपीएल के मैच में 26 रन से हरा दिया।
शानदार फार्म में चल रहे विराट कोहली के आक्रामक अर्द्धशतक के दम पर रॉयल चैलेंजर्स बेंगलुरू ने पुणे वारियर्स को आईपीएल के मैच में 26 रन से हरा दिया। युवराज सिंह की टीम की यह लगातार पांचवीं हार है जिससे सेमीफाइनल में प्रवेश की राह अब बेहद मुश्किल हो गई है।  कोहली के 67 और क्रिस गेल के 49 रन की बदौलत आरसीबी ने अपने घरेलू मैदान पर पहले बल्लेबाजी करते हुए पांच विकेट पर 181 रन बनाए। जवाब में पुणे के बल्लेबाजों का लचर प्रदर्शन जारी रहा और टीम 20 ओवर में पांच विकेट पर 155 रन ही बना सकी। सलामी बल्लेबाज जेस्सी राइडर ने 51 और युवराज ने 41 रन की पारी खेली।  इस हार के बाद पुणे के सात मैचों में सिर्फ चार अंक है और अंकतालिका में वह नीचे से दूसरे स्थान पर है। वहीं बेंगलुरू के सात मैचों में नौ अंक हो गए हैं जिससे वह पांचवें स्थान पर पहुंच गई है।  इससे पहले दिल्ली डेयरडेविल्स के खिलाफ पिछले मैच में भी अर्द्धशतक जमाने वाले कोहली ने 42 गेंद में चार चौकों और चार छक्कों की मदद से 67 रन बनाए। वहीं गेल ने 26 गेंद में 49 रन खेले जिसमें चार चौके और चार छक्के शामिल थे।  पुणे के कप्तान युवराज सिंह ने टॉस जीतकर क्षेत्ररक्षण का फैसला किया जो गलत साबित होता नजर आने लगा। आईपीएल चार के अपने पहले ही मैच में शतक जमा चुके वेस्टइंडीज के आक्रामक बल्लेबाज क्रिस गेल ने उसी अंदाज में शुरुआत करते हुए पुणे के गेंदबाजों खासकर कामरान खान की जमकर धुनाई की।